text: Alarm i Fredericia
  26 juni 2012 kl. 15.31
  Et større benzinudslip i Fredericia udløste tirsdag eftermiddag storalarm.
  En tankvogn på et værkstedet på Scania Biler på Røde Banke i Errritsø lækkede benzin på grund af en defekt ventil. 4.000 liter benzin flød ud i værkstedet og videre ud i kloaknetttet til rensningsanlægget.
  Umiddelbart var der risiko for eksplosionsfare, og beredskabet fik hurtigt evakueret værkstedet og afbrudt elektriciteten for at undgå gnister.
  Slamsugere arbejdede i flere timer for at suge resterne af benzinen op.
  Politiet oplyser, at ingen er kommet til skade.
  